CELEX: 32018R0153
Language: da
Date: 2017-10-23 00:00:00
Title: Kommissionens delegerede forordning (EU) 2018/153 af 23. oktober 2017 om ændring af delegeret forordning (EU) 2017/86 om fastsættelse af en udsmidsplan for fiskeri efter visse demersale arter i Middelhavet

1.2.2018   
               
               
                  DA
               
               
                  Den Europæiske Unions Tidende
               
               
                  L 29/1
               
            KOMMISSIONENS DELEGEREDE FORORDNING (EU) 2018/153
      af 23. oktober 2017
      om ændring af delegeret forordning (EU) 2017/86 om fastsættelse af en udsmidsplan for fiskeri efter visse demersale arter i Middelhavet
      EUROPA-KOMMISSIONEN HAR —
      under henvisning til traktaten om Den Europæiske Unions funktionsmåde,
      under henvisning til Europa-Parlamentets og Rådets forordning (EU) nr. 1380/2013 af 11. december 2013 om den fælles fiskeripolitik, ændring af Rådets forordning (EF) nr. 1954/2003 og (EF) nr. 1224/2009 og ophævelse af Rådets forordning (EF) nr. 2371/2002 og (EF) nr. 639/2004 samt Rådets afgørelse 2004/585/EF (1), særlig artikel 15, stk. 6, og
      ud fra følgende betragtninger:
      
                  (1)
               
               
                  Målet med forordning (EU) nr. 1380/2013 er gradvis at bringe udsmid i EU-fiskeriet til ophør, ved at der indføres en landingsforpligtelse.
               
            
                  (2)
               
               
                  Med henblik på gennemførelsen af landingsforpligtelsen tillægges Kommissionen ved artikel 15, stk. 6, i forordning (EU) nr. 1380/2013 beføjelse til ved delegerede retsakter at vedtage udsmidsplaner for en periode på højst tre år på grundlag af fælles henstillinger, som medlemsstaterne udarbejder i samråd med de relevante rådgivende råd.
               
            
                  (3)
               
               
                  Der er ved Kommissionens delegerede forordning (EU) 2017/86 (2) fastlagt en udsmidsplan for fiskeriet efter visse demersale arter i Middelhavet, der finder anvendelse fra den 1. januar 2017 til den 31. december 2019, og som er baseret på tre fælles henstillinger forelagt for Kommissionen i 2016 af en række medlemsstater med en direkte forvaltningsmæssig interesse i Middelhavet (Grækenland, Spanien, Frankrig, Kroatien, Italien, Cypern, Malta og Slovenien). Disse tre fælles henstillinger vedrørte henholdsvis det vestlige Middelhav, Adriaterhavet og det sydøstlige Middelhav.
               
            
                  (4)
               
               
                  I henhold til artikel 15, stk. 1, litra d) i forordning (EU) nr. 1380/2013 gælder landingsforpligtelsen for fiskeriet efter demersale arter i Middelhavet senest fra den 1. januar 2017 for arter, som karakteriserer det pågældende fiskeri.
               
            
                  (5)
               
               
                  Den 2. juni 2017 forelagde Frankrig, Italien og Spanien Kommissionen en ny fælles henstilling om en »udsmidsplan for fiskeriet efter demersale arter i det vestlige Middelhavsområde (2018)« efter høringer i den regionale PESCAMED-Gruppe på Højt Plan. Disse medlemsstater forelagde supplerende oplysninger og data den 5. juli 2017 efter anmodning fra Kommissionen.
               
            
                  (6)
               
               
                  I den nye fælles henstilling, der er forelagt af Frankrig, Italien og Spanien for det vestlige Middelhavsområde, foreslås det, at undtagelsen begrundet i høj overlevelsesrate, jf. artikel 3 i forordning (EU) 2017/86, også finder anvendelse på jomfruhummer (Nephrops norvegicus), som er fanget med alle typer bundtrawl i det vestlige Middelhav. Det foreslås også, at undtagelsen begrundet i høj overlevelsesrate, der gælder for jacobsmusling (Pecten jacobeus), tæppemusling (Venerupis spp.) og venusmusling (Venus spp.), som er fanget med mekaniserede skrabere (HMD), udvides til at omfatte det vestlige Middelhav.
               
            
                  (7)
               
               
                  Endvidere foreslås det i samme fælles henstilling, at definitionen af det vestlige Middelhav med henblik på anvendelsen af udsmidsplanen udvides til også at omfatte GFCM-underområde (GSA) 12.
               
            
                  (8)
               
               
                  Det foreslås også i den fælles henstilling, at definitionen af fiskeriet efter mulle udvides til at omfatte alle mullearter (Mullus spp.), dvs. rød mulle og gulstribet mulle.
               
            
                  (9)
               
               
                  Det foreslås i samme fælles henstilling at ajourføre referenceperioden til 2015 og 2016 med henblik på fastsættelse af mængden af landinger pr. fartøj af kulmule og mulle i forbindelse med gennemførelsen af landingsforpligtelsen.
               
            
                  (10)
               
               
                  Endelig foreslås det i henstillingen at undtagelsen begrundet i høj overlevelsesrate, der gælder for toskallede bløddyr (nemlig jacobsmusling (Pecten jacobeus), tæppemusling (Venerupis spp.) og venusmusling (Venus spp.) i det vestlige Middelhavsområde, også finder anvendelse i 2018 og 2019.
               
            
                  (11)
               
               
                  Efter høringer i den regionale ADRIATICA-Gruppe på Højt Plan forelagde Kroatien, Italien og Slovenien den 28. juni 2017 Kommissionen en ny fælles henstilling om Adriaterhavet med supplerende data om overlevelsesraten for almindelig tunge (Solea solea) i 2015 og 2016.
               
            
                  (12)
               
               
                  I den nye fælles henstilling fra Kroatien, Italien og Slovenien foreslås det, at undtagelsen begrundet i høj overlevelsesrate for almindelig tunge også finder anvendelse i 2018 og 2019.
               
            
                  (13)
               
               
                  Disse fælles henstillinger blev vurderet af Den Videnskabelige, Tekniske og Økonomiske Komité for Fiskeri (STECF) den 10.-14. juli 2017 (3). STECF konkluderede i sin evaluering, at de oplysninger, medlemsstaterne har indgivet, ikke er tilstrækkelige for så vidt angår overlevelsesraten for almindelig tunge, jacobsmusling, tæppemusling, venusmusling og jomfruhummer. Da dokumentationen for overlevelsesraten for disse arter ikke er entydig, finder Kommissionen, at den undtagelse begrundet i høj overlevelsesrate, der er tilladt i henhold til artikel 15, stk. 4, litra b), i forordning (EU) nr. 1380/2013, kun bør medtages i nærværende forordning for ét år. De berørte medlemsstater bør i god tid fremsende alle relevante oplysninger til Kommissionen for at give STECF mulighed for fuldt ud at vurdere begrundelserne for undtagelsen og give Kommissionen mulighed for at foretage en revision.
               
            
                  (14)
               
               
                  I lyset af ovenstående er ændringsforslagene til udsmidsplanen for fiskeriet efter visse demersale arter i Middelhavet forenelige med de gældende bevarelsesforanstaltninger i området.
               
            
                  (15)
               
               
                  De foranstaltninger, der foreslås i de nye fælles henstillinger, er i overensstemmelse med artikel 15, stk. 4, og artikel 18, stk. 3, i forordning (EU) nr. 1380/2013 og kan dermed inkluderes i den udsmidsplan, der er fastsat ved delegeret forordning (EU) 2017/86.
               
            
                  (16)
               
               
                  Delegeret forordning (EU) 2017/86 bør derfor ændres.
               
            
                  (17)
               
               
                  Eftersom foranstaltningerne i nærværende forordning har direkte indvirkning på de økonomiske aktiviteter og planlægningen af EU-fartøjernes fangstsæson, bør forordningen træde i kraft umiddelbart efter offentliggørelsen. Den bør anvendes fra den 1. januar 2018 —
               
            VEDTAGET DENNE FORORDNING:
      Artikel 1
      I delegeret forordning (EU) 2017/86 foretages følgende ændringer:
      
                  1)
               
               
                  Artikel 2, litra c), affattes således:
                  »c)   »Det vestlige Middelhav«: GFCM-underområder 1, 2, 5, 6, 7, 8, 9, 10, 11.1, 11.2 og 12«.
               
            
                  2)
               
               
                  I artikel 3 foretages følgende ændringer:
                  Stk. 1 affattes således:
                  »Den undtagelse fra landingsforpligtelsen, der er fastsat i artikel 15, stk. 4, litra b), i forordning (EU) nr. 1380/2013, for arter, der ifølge den videnskabelige dokumentation udviser en høj overlevelsesrate, gælder i 2018 for:
                  
                              a)
                           
                           
                              almindelig tunge (Solea solea), der fanges med rapido (bomtrawl) (TBB) (*1) i geografisk underområde 17 og 18
                           
                        
                              b)
                           
                           
                              jacobsmusling (Pecten jacobeus), der fanges med mekaniserede skrabere (HMD) i det vestlige Middelhav
                           
                        
                              c)
                           
                           
                              tæppemusling (Venerupis spp.), der fanges med mekaniserede skrabere (HMD) i det vestlige Middelhav
                           
                        
                              d)
                           
                           
                              venusmusling (Venus spp.), der fanges med mekaniserede skrabere (HMD) i det vestlige Middelhav
                           
                        
                              e)
                           
                           
                              jomfruhummer (Nephrops norvegicus), der fanges med alle typer bundtrawl (OTB, OTT, PTB, TBN, TBS, TB, OT, PT, TX) i det vestlige Middelhav.
                           
                        
                     (*1)  Redskabskoderne i nærværende forordning henviser til koderne i bilag XI til Kommissionens gennemførelsesforordning (EU) nr. 404/2011 af 8. april 2011 om gennemførelsesbestemmelser til Rådets forordning (EF) nr. 1224/2009 om oprettelse af en EF-kontrolordning med henblik på at sikre overholdelse af reglerne i den fælles fiskeripolitik (EUT L 122 af 30.4.2011, s. 1). For fartøjer med en længde overalt på mindre end 10 m henviser redskabskoderne i dette skema til koderne i FAO-klassificeringen af redskaber.«"
						
                  Stk. 2 affattes således:
                  »Almindelig tunge (Solea solea), jacobsmusling (Pecten jacobeus), tæppemusling (Venerupis spp.), venusmusling (Venus spp.) og jomfruhummer (Nephrops norvegicus), der fanges under de omstændigheder, som er omhandlet i stk. 1, genudsættes straks i det område, hvori de er fanget.«
                  Stk. 3 affattes således:
                  »Senest den 1. maj 2018 fremsender de medlemsstater, der har en direkte forvaltningsmæssig interesse i fiskeriet i Middelhavet, Kommissionen yderligere data om udsmid til supplering af dataene i de fælles henstillinger af 2. og 28. juni samt 6. juli 2017 og enhver anden form for videnskabelige oplysninger, der underbygger den undtagelse, som er fastsat i stk. 1. For jomfruhummer (Nephrops norvegicus) fremsender medlemsstaterne data, som yderligere beviser overlevelsesraten i sommermånederne. Den Videnskabelige, Tekniske og Økonomiske Komité for Fiskeri (STECF) vurderer disse data og oplysninger senest i juli 2018.«
               
            
                  3)
               
               
                  Artikel 4, litra a), nr. i) og ii), affattes således:
                  
                              »i)
                           
                           
                              for kulmule (Merluccius merluccius) og mulle (Mullus spp.) op til højst 7 % i 2017 og 2018 og op til højst 6 % i 2019 af de samlede årlige fangster af disse arter fra fartøjer, der anvender bundtrawl, og
                           
                        
                              ii)
                           
                           
                              for kulmule (Merluccius merluccius) og mulle (Mullus spp.) op til højst 1 % af de samlede årlige fangster af disse arter fra fartøjer, der anvender gællegarn og toggegarn«.
                           
                        
            
                  4)
               
               
                  Tabel 1 i bilaget erstattes af teksten i bilaget til nærværende forordning.
               
            Artikel 2
      Denne forordning træder i kraft dagen efter offentliggørelsen i Den Europæiske Unions Tidende.
      Den anvendes fra den 1. januar 2018.
      
         Denne forordning er bindende i alle enkeltheder og gælder umiddelbart i hver medlemsstat.
         Udfærdiget i Bruxelles, den 23. oktober 2017.
         
            
               På Kommissionens vegne
            
            Jean-Claude JUNCKER
            
               Formand
            
         
      
      
         (1)  EUT L 354 af 28.1.2013, s. 22.
      
         (2)  Kommissionens delegerede forordning (EU) 2017/86 af 20. oktober 2016 om fastsættelse af en udsmidsplan for fiskeri efter visse demersale arter i Middelhavet (EUT L 14 af 18.1.2017, s. 4).
      
         (3)  Rapporten fra STECF's 55. plenarmøde findes på https://stecf.jrc.ec.europa.eu/reports/plenary.
      
         BILAG
         1.   Det vestlige Middelhav
         
         
                     Fiskeri
                  
                  
                     Fiskeredskaber
                  
                  
                     Landingsforpligtelse
                  
               
                     Kulmule
                     (Merluccius merluccius) (1)
                     
                  
                  
                     Alle bundtrawl
                     (OTB, OTT, PTB, TBN, TBS, TB, OT, PT og TX)
                  
                  
                     Hvis de samlede landinger pr. fartøj af alle arter i 2015 og 2016 bestod af mere end 25 % kulmule, gælder landingsforpligtelsen for alle fangster af kulmule.
                  
               
                     Alle langliner
                     (LL, LLS, LLD, LX, LTL, LHP og LHM)
                  
               
                     Alle toggegarn og gællegarn
                     (GNS, GN, GND, GNC, GTN, GTR og GEN)
                  
               
                     Mulle (Mullus spp.)
                     FAO-kode: MUT, MUR, MUX (1)
                     
                  
                  
                     Alle bundtrawl
                     (OTB, OTT, PTB, TBN, TBS, TB, OT, PT og TX)
                  
                  
                     Hvis de samlede landinger pr. fartøj af alle arter i 2015 og 2016 bestod af mere end 25 % mulle, gælder landingsforpligtelsen for alle fangster af mulle.
                  
               
                     Alle langliner
                     (LL, LLS, LLD, LX, LTL, LHP og LHM)
                  
               
                     Alle toggegarn og gællegarn
                     (GNS, GN, GND, GNC, GTN, GTR og GEN)
                  
               
                     Jacobsmusling (Pecten jacobeus), tæppemusling (Venerupis spp.) og venusmusling (Venus spp.)
                  
                  
                     Alle mekaniserede skrabere
                     HMD
                  
                  
                      
                  
               
                     Jomfruhummer (Nephrops norvegicus)
                  
                  
                     Alle bundtrawl
                     OTB, OTT, PTB, TBN, TBS, TB, OT, PT og TX
                  
                  
                     Alle fangster af jomfruhummer er omfattet af landingsforpligtelsen.
                  
               
            (1)  Fartøjer, der er anført som omfattet af landingsforpligtelsen i dette fiskeri i henhold til nærværende forordning, forbliver på listen til trods for ændringerne af nærværende forordning ved delegeret forordning (EU) 2018/153 og er fortsat omfattet af landingsforpligtelsen i dette fiskeri.